### Resume

Tre lodsejere har anmodet om en lokalplan for et nyt boligområde. Lokalplanen er udarbejdet på baggrund af 1. etape i [adresse]. Helhedsplanen er udarbejdet i overensstemmelse med Byvision Naturbyen - en byklynge ved [adresse].

Lokalplanområdet ligger mellem [adresse] og [adresse]. I dag henligger området som landbrugsjord, en landbrugsejendom på [adresse] 139, samt en vej, der lige nu er omdannet til sti. Lokalplanen skal give mulighed for ca. 100 boliger i form af parcelhuse samt fælles grønne friarealer og skovrejsning i forlængelse af [adresse].

### Sagsfremstilling

![](data:image/png;base64...)

Figur 1: Kort over lokalplanområdet

![](data:image/png;base64...)

Figur 2: Bebyggelsesplan med parcelhusgrunde omkring boligveje samt placering grønne fælles friarealer. De røde stiplinger viser fremtidige stisammenhænge til omkringliggende arealer. Bebyggelsesplanen ses også i lokalplanforslagets bilag 3a og 3b.

![](data:image/png;base64...)

Figur 3: Diagram af facadebyggelinje og princip for placering af boligernes hovedindgang.

Planens historik:

Lokalplanen blev igangsat af Teknisk Udvalg den 6. september 2022 punkt nr. 197.

Teknisk Udvalg besluttede på mødet 6. september 2022 pkt. nr. 197, at igangsætte udarbejdelse af lokalplan nr. 1374.

I forbindelse med udformning af bebyggelsesplanen har det været nødvendigt at justere afgrænsningen mellem kommuneplanens boligramme og rekreative ramme. Dette gøres med et tillæg til [adresse] 2021-2033.

Tillægget har været i fordebat fra 14. juni 2023 til 28. juni 2023.

Lokalplanens indhold:

Lokalplanen skal give mulighed for boliger inden for kommuneplanens boligramme 5.B.47 og offentlig skov i dele af kommuneplanens rekreative ramme 5.R.3 syd for [adresse] og [adresse] i Børkop.

Lokalplanområdet er 37,46 ha og ligger mellem [adresse] og [adresse]. I dag henligger området som landbrugsjord med en landbrugsejendom på [adresse] 139 samt en vej, der er omdannet til sti.

Landskabet i lokalplanområdet skråner og giver mulighed for udsigt ud over landskabet mod Vejle og [adresse]. Nord for lokalplanområdet ligger parcelhuse omkring Skovhaven. Mod sydøst ligger et beplantet dige langs [adresse] og mod syd ligger [adresse].

Udformning af lokalplanområdet skal give mulighed for forskellige fællesskaber på boligveje og i de fælles friarealer.

Bebyggelsesplan:

Vejadgang skal ske fra [adresse]. I første omgang kan den eksisterende adgangsvej benyttes, men når området nord for [adresse] udlægges til boligformål skal der etableres en samlet trafikafvikling til begge områder f.eks. ved at etablere en rundkørsel ved [adresse].

Fra stamvejen og boligvejene gives muligheder for at benytte stier, som dels skaber gode forbindelser inden for lokalplanområdet, men også skaber god forbindelse for både gående og cyklister ud af området f.eks. ind mod Børkop centrum.

[adresse], boligvejene og stierne er placeret så der gives flere lange kig ud over landskabet uden for lokalplanområdet.

Boliger etableres som åben-lav bebyggelse på grunde med en minimumgrundstørrelse på 700 m2 og maksimum 1.000 m2. Boliger kan opføres i 2 etager og med en højde på op til 8,5 meter. Bebyggelsesprocenten for den enkelte ejendom er 30.

Boligernes ydervægge skal opføres med teglsten, som blank mur, pudset eller vandskuret. Derudover må mindre dele af bygningen, garage/carport eller skure fremstå med andre materialer, så længe det giver et harmonisk helhedsudtryk med resten af boligen.

Lokalplanen har en byggelinje for bebyggelsen placeret 6 meter fra vejskel. Byggelinjen skal være med til at give boligvejene et samlende udtryk trods forskellig arkitektur og materialevalg på den enkelte bolig.

Boliger skal udføres med den primære indgang i en facade, der placeres langs byggelinjen. Dette skal medvirke til at tydeliggøre at boligens primære facade er mod boligvejen. Synlige hovedindgange er med til at skabe et imødekommende boligområde, med liv og mulighed for at se hinanden.

Boliggrundene skal terrænreguleres mindst muligt. Bebyggelse skal følge terrænet, for at bebyggelsens placering fremstår så naturligt som muligt i landskabet. Det betyder, at bebyggelse på kuperede eller skrånende grunde skal placeres og udformes, så niveauforskelle optages i bebyggelsen enten ved forskudte plan, med parterreetage eller i 2 etager.

Delområde 2 rummer den eksisterende bolig på [adresse] 139.

Fælles friarealer:

Der etableres fælles friarealer omkring den samlede bebyggelse. Kommuneplanens krav til fælles friareal for åben-lav boliger opfyldes inden for delområde 1, hvor boligerne ligger. Lokalplanen lægger op til, at der på de fælles friarealer i delområde 3 og 4 gøres en indsats for at øge biodiversiteten i forhold til, hvad den er i dag. Biodiversiteten trives blandt andet ved at de fælles friarealer etableres i sammenhæng med hinanden og omkringliggende natur - her [adresse]. Det er også givtigt for biodiversiteten at flere arealer etableres således de kan henligge med ingen eller minimum pleje.

De fælles friarealer i delområde 3 og 4 udformes med en eng-karakter hvor der placeres grupper af skov, krat og buskbeplantning. Dertil etableres lavninger hvor der altid eller blot i våde perioder vil stå vand.

Lokalplanen indeholder en planteliste med de træer, buske og stauder, der kan benyttes i de fælles friarealer. Lokalplanen har bestemmelser om et minimum antal træer i de fælles friarealer og at minimum halvdelen beplantning i de fælles friarealer, skal vælges fra listen. Plantelisten er også til inspiration for boligejerne. Der er udpeget areal til opholds- og legepladser i delområde 1.

Denne lokalplan giver mulighed for udvidelse af [adresse] mod nord. Skovrejsning kan ikke ske indenfor jordledningers servitut bælter.

En del af lokalplanområdet overføres til byzone, imens det areal, der er udlagt til skovrejsning, forbliver i landzone.

Kommuneplantillæg:

Lokalplanen ligger inden for kommuneplanramme 5.B.47 til boliger og 5.R.3 til rekreative formål som f.eks. skovrejsning.

Udformningen af bebyggelsesplanen betyder, at afgrænsningen mellem den rekreative ramme og boligrammen skal justeres. Dette gøres med et tillæg til kommuneplanen.

Da tillægget ændrer på anvendelse af arealer, har der været afholdt fordebat. I denne periode er der ikke indkommet bemærkninger.

Vurdering af afledte konsekvenser:

Der er foretaget en helhedsvurdering af boliglokalplanens afledte konsekvenser, herunder offentlige investeringer, for at sikre en byudvikling i balance. Det kan være i forhold til f.eks. skoler, institutioner, idræt, veje, stier og kollektiv trafik.

Helhedsvurderingen viser, at lokalplanen ikke har afledte konsekvenser på de undersøgte forhold.

Høringsperiode:

Jævnfør planloven skal høringsperioden for en lokalplan vurderes fra sag til sag i forhold til at tillade rimelig tid til inddragelse af offentligheden. Udgangspunktet er en minimumsfrist på fire uger, dog to uger for mindre lokalplaner, og otte uger for lokalplaner med tillæg der har været i fordebat.

Høringsperioden for lokalplanen og tillægget fastsættes til otte uger, da tillægget har været i fordebat, og dermed har særlig interesse for offentligheden.

Overtagelsespligt/Frafaldserklæring:

Lokalplanområdet er privatejet og størstedelen af arealet overføres fra land- til byzone. Der underskrives ikke en frafaldserklæring, og kommunen har derfor overtagelsespligt. En del af lokalplanområdet, forbliver i landzone, og en frafaldserklæring er derfor ikke nødvendig for disse arealer.

### Sagens videre forløb

Sagen skal behandles af Økonomiudvalget og Byrådet.

### Klima og resiliensvurdering

Nyt byggeri og anlægsarbejde vil altid øge udledningen af CO2.

Boligerne placeres i naturlig forlængelse af Børkop og kobles derved op på eksisterende veje og stier. Stierne giver mulighed for at gå og cykle til institutioner, skoler, dagligvarehandel samt offentlig transport.

Lokalplanen har særlig fokus på at øge biodiversiteten i de fælles friarealer. Dele af de fælles friarealer kantes allerede med skov, et område udpeges til yderligere skovrejsning og de nære fælles friarealer nærmest boligerne skal stå med grupper af skov, krat eller buskbeplantning samt lavninger til opsamling af regnvand.

Dette medvirker til at reducere lokalplanens forventede klimaaftryk.

### Historik

Teknik- og Miljødirektøren indstiller, 15. august 2023, pkt. 180:

at udvalget anbefaler over for byrådet, at forslag til lokalplan nr. 1374 og tillæg nr. 31 til Kommuneplan 2021-2033 vedtages og offentliggøres i 8 uger.

Beslutning fra Teknisk Udvalg, 15. august 2023, pkt. 180:

Anbefalet.

Beslutning fra Økonomiudvalget, 29. august 2023, pkt. 177:

Anbefales.

Peder Larsen deltog ikke i behandlingen af punktet på grund af inhabilitet.

Fraværende: Richardt Lind.

### Beslutning

Godkendt.

Peder Larsen deltog ikke i behandlingen af punktet på grund af inhabilitet.